**Økonomireglement for Studentorganisasjonen i Agder (STA)**

**§ 1 Innledning**

Dette økonomireglementet er gjeldende for alle STAs organer. STAs økonomiske midler skal forvaltes på en måte som best mulig fremmer intensjonene i STAs formålsparagraf, jf. § 2 i STAs vedtekter.

**§ 2 Ansvarsforhold**

§ 2.1 Studentparlamentet

1. Studentparlamentet har det overordnende ansvaret for disponeringen av STAs økonomiske midler gjennom å vedta budsjett og godkjenne regnskap. Regnskap gjelder både lønn og drift.
2. Studentparlamentets vedtak er bindende for alle organer i STA.
3. Studentparlamentet skal ikke ta opp lån på vegne av STA.
4. Studentparlamentet skal ikke opprette eller investere i fond på vegne av STA.

§ 2.2 STA-styret og sekretariatet

1. Som organisasjonens utøvde organ, disponerer STA-styret organisasjonens midler etter retningslinjer gitt av Studentparlamentet.
2. STA-styret innstiller på budsjett til Studentparlamentet.
3. STA-styret er ansvarlig for organisasjonens regnskapsføring og budsjettkontroll.
4. STA-styret kan, etter behov, fremme sak om revidering av budsjett.
5. Leder, nestleder og organisasjonskonsulenten i STA har stående fullmakt, inntil annet er bestemt av Studentparlamentet, til å bestille varer og tjenester på organisasjonens vegne i henhold til gjeldende budsjett. Ved innkjøp som ikke er av rutinemessig art skal STA-styret konsulteres før kjøp.
6. STA-styret skal motta regnskapsrapporter månedlig, og plikter å holde seg oppdatert på organisasjonens økonomi.
7. STA-styret skal ha interne retningslinjer for daglig økonomiarbeid i STA. Disse retningslinjene vedtas av STA-styret.
8. STA-styret og organisasjonskonsulenten skal ikke ta opp lån på vegne av STA.
9. STA-styret og organisasjonskonsulenten skal ikke opprette eller investere i fond på vegne av STA.

§.2.3 Revisor eller autorisert regnskapsfører

1. Revisor eller autorisert regnskapsfører sikrer at regnskapet er utført i samsvar med god regnskapsskikk. Revisor eller autorisert regnskapsfører skal ikke inneha verv i organisasjonen.
2. Regnskapet skal ferdigstilles og/eller revideres for hvert kalenderår og legges frem for godkjenning på møte i Studentparlamentet innen 31.mars.

**§ 3 Rutiner**

§ 3.1 Reisekostnader

1. Reiser skal foretas på billigste og mest klimavennlige måte, med mindre annet er praktisk ansvarlig.
2. Ved arrangement i regi av STA, hvor det er færre enn fire (4) reisende, settes det som hovedregel ikke opp fellestransport. Ved færre enn fire (4) personer kan det gjøres unntak fra dette etter avtale med leder. STA kan dekke utgifter tilknyttet kollektivtransport som overstiger kroner 50 til enkeltpersoner som er medlem av STAs råd, styrer og utvalg og Studentparlamentet.
3. Som studentrepresentant i Studentparlamentet, samt råd, styrer og utvalg, har en rett på å få dekket reiser til og fra møter i regi av STA. Dette gjelder reisekostnader fra bostedsadresse i Agder til møtestedet. Ved bostedsadresse utenfor Agder, vil reisekostnadene fra Agders fylkesgrense til møtested kunne dekkes. Ved alle arrangement utenfor Agder gjøres individuell vurdering av STA-styret ved leder.
4. Bruk av taxi skal begrunnes spesielt og godkjennes av organisasjonens leder eller nestleder på forhånd.
5. Kjøregodtgjørelse skal begrunnes spesielt og godkjennes av organisasjonens leder eller nestleder på forhånd. Dersom tillatelse gis, skal reiseruten og avstanden spesifiseres. Det blir gitt en kjøregodtgjørelse regulert etter statens satser. Denne innebærer ikke ekstra godtgjørelse for ekstra passasjer. Kjøregodtgjørelse føres på STAs skjemaer.
6. Reiseregning skal skrives på fastsatt skjema og sendes til STA, snarest og senest innen én måned eller at reisen er avsluttet, hvis ingen annen tidsfrist er bestemt.
7. Reiseutgifter skal være dokumenterte og alle kvitteringer for utgifter må legges ved.
8. I særskilte tilfeller kan skriftlig begrunnede utgifter til tjenestereiser dekkes, selv om det ikke foreligger kvitteringer. I slike tilfeller legges billigste reisemåte med offentlig kommunikasjon til grunn.
9. Representanter har selv ansvar for å ha gyldig reiseforsikring.

§ 3.2 Kostgodtgjørelser

1. Ved deltakelse på kurs/møter/arrangement der kost er inkludert, blir det ikke gitt kostgodtgjørelse. I tilfeller hvor denne dietten kun dekker deler av forpleiningen, gis kostgodtgjørelse etter godkjenning av leder eller nestleder. Disse følger Norsk Studentorganisasjons satser.
2. Ved refusjon av kost skal kvittering fremlegges. Det må vises skjønn i særskilte tilfeller.

§ 3.3 Innkjøp

1. Ved innkjøp skal STA-styret og sekretariatet etterstrebe miljøvennlige og etiske produkter. Innkjøpene må vurderes mot økonomiske hensyn.

§ 3.4 Ansettelser

1. Det skal i hvert enkelt tilfelle hvor tilsetting finner sted, settes opp kontrakt hvor arbeidsoppgaver, arbeidstid, lønn og ferie er angitt. Kontrakten skal signeres av den ansatte og sittende leder eller nestleder.
2. STA-styret har anledning til å tilsette og avlønne ekstra og midlertidig personhjelp i inntil to (2) måneder.
3. Midlertidige stillinger over to (2) måneder, samt nye permanente stillinger, skal opprettes av Studentparlamentet.
4. STA-styret ansetter administrative ansatte. Dette med unntak av organisasjonskonsulenten, som ansettes av Universitetet i Agder, i samarbeid med STA-styret.
5. I tilfeller hvor STA tar inn praksiskandidater i organisasjonen, og dette ikke medfører økte kostander, er det STA-styret som fatter vedtak.

§ 3.5 Økonomiske sanksjoner ved fravær

1. Dersom deltakere på arrangement med bindende påmelding i regi av STA, har ugyldig fravær utover 25 % av arrangementets varighet, må deltakeren selv dekke reise- og oppholdskostnader. Dette gjelder også på arrangement hvor man deltar som representant for STA.
2. Fravær utover 25 % må godkjennes av leder eller nestleder. Ved sykdom kan STA-styret, ved behov, be om legeerklæring. Ved andre akutte tilfeller vil dette bli skjønnsmessig vurdert.

**§ 4 Lønnssystem**

§ 4.1 Innledende bestemmelser

Grunnet avvikling av statens lønnstrinn har STA valgt å legge seg på samme linje som UiA, og tar utgangspunkt i årslønn i form av kronebeløp. For 2025 har man tatt utgangspunkt i daværende årslønn i lønnstrinn 20,25 og 27 i statens lønnstrinn 2024, og justert den i samsvar med lønnsforhandlingene for 2024 som var på 3 %. Denne lønnen vil være gjeldende fra 01.07.25, og man vil deretter justere styrets lønn i samsvar med de årlige lønnsforhandlingene i staten. Eventuelle ekstra lønnstildelinger skal vedtas av Studentparlamentet med 2/3 flertall, i samsvar med STAs vedtekter.

Fra 01.07.2025 vil styrets lønn være som følger:

§ 4.2 Leder (100 %)

Brutto årslønn pålydende kroner 393 769

§ 4.3 Nestleder (100 %)

Brutto årslønn pålydende kroner 385 220

§ 4.4 Mangfoldspolitisk ansvarlig, fag- og utdanningspolitisk ansvarlig og læringsmiljøpolitisk ansvarlig (50 %)

Brutto årslønn pålydende kroner 182 456,50

**§ 5 Generelt**

§ 5.1 Henvisninger

Dette reglementet er vedtatt av Studentparlamentet. Økonomireglementet skal være i samsvar med STAs vedtekter og er underordnet disse.

§ 5.2 Ikrafttredelse og endringer

Økonomireglementet trer i kraft fra og med 01.september 2004, og gjelder til annen bestemmelse foreligger.

**Revidert 19.03.25.**